[{"text_idx": "#000005", "text": "Fe wnes i aros yn yr ysgol i gwblhau cymwysterau Safon uwch mewn Seicoleg, Cymraeg, Bioleg ac Addysg Grefyddol. Ro\u2019n i\u2019n teimlo y byddai gwneud hyn yn rhoi cyfle da i mi symud ymlaen i brifysgol, ac fe wnes i dderbyn llawer o gymorth a chyngor ar gynllunio gyrfa, pa gyrsiau i\u2019w hastudio a sut i wneud cais i\u2019w hastudio. Ar ddiwrnod canlyniadau, yn anffodus ni dderbyniais ganlyniadau digon da i ganiata\u0301u lle i mi astudio yn fy mhrifysgol dewis cyntaf, ac o ganlyniad bu\u2019n rhaid i mi ddewis Prifysgol Abertawe, fe ail opsiwn \u2013 gan symud oddi cartref ar y funud olaf un. Roedd hyn yn hunllefus ac yn gyfnod heriol iawn o fy mywyd; nid oedd fy nghynlluniau wedi dilyn y drefn roedden i wedi bwriadu iddynt ei ddilyn ac roedd fy nyfodol yn y fantol. Fodd bynnag, roedd symud i ffwrdd o\u2019m cartref teulu yn benderfyniad da iawn; roedd bod yn annibynnol a chael profiad bywyd gwerthfawr yn help mawr i mi ddatblygu a chyflawni twf fel unigolyn, ac roeddwn yn dal i ymweld a\u0302 fy nheulu a ffrindiau no\u0302l adref gan nad oedd yn rhy bell i ffwrdd. Fe wnes i fwynhau fy amser yn y brifysgol, ac fe roedd y cydbwysedd rhwng fy astudiaethau a\u2019m bywyd cymdeithasol yn wych. Er, hoffaf pe bawn wedi ymdrechu mwy i ymuno a\u0302 chlybiau a chymdeithasau i ennill mwy o brofiadau a chwrdd a\u0302 phobl a oedd yn debyg i mi, yn enwedig o ran y Gymraeg, gan ni ddefnyddiais fy sgiliau Cymraeg yn ystod fy amser yn y brifysgol. Roeddwn i wedi bwriadu symud ymlaen i astudio gradd meistr ond yn anffodus ni chefais lawer o lwc yn sicrhau cyllid i\u2019m caniata\u0301u i astudio ymhellach, felly fe benderfynais symud i fyd gwaith, gan gynilo ar gyfer cwrs meistr a chwblhau fy astudiaethau pan allwn fforddio gwneud hynny. Mewn dim o amser, daeth cyllid addysgol ar gael yng Nghymru a llwyddais i ariannu cwrs gradd meistr mewn Seicoleg Abnormal a Chlinigol. Er bod hwn yn gyfnod anodd iawn lle\u2019r oedd gofyn i mi astudio llawer, rwy\u2019n falch iawn fy mod wedi cwblhau\u2019r cwrs, gan fy mod wedi gwella fy natblygiad personol ac wedi magu hyder yn fy ngwaith."}, {"text_idx": "#000007", "text": "Yn dilyn fy astudiaethau roeddwn i eisiau sicrhau gyrfa fel Seicolegwr achrededig, ond roedd dod o hyd i gyfleoedd yn y maes hwn yn Abertawe yn anodd iawn; felly fe wnes i ddechrau chwilio am swydd berthnasol yn y cyfamser wrth ystyried fy nghamau nesaf, gan ystyried symud i ardal lle roeddwn yn fwy tebygol o weithio yn y maes roeddwn am weithio ynddo. Treuliais lawer o amser yn dadansoddi\u2019r farchnad swyddi (sy\u2019n newid ar raddfa barhaus), gan chwilio am gyfleoedd a oedd yn cyd-fynd a\u0302 fy sgiliau, diddordebau ac uchelgeisiau. Fe weithiais i\u2019r undeb myfyrwyr trwy gydol fy amser yn y brifysgol ac roedd gen i reolwr cefnogol iawn a helpodd fi i gynllunio fy nghamau nesaf ar o\u0302l addysg. Fe ddes i o hyd i nifer o rolau recriwtio lle\u2019r oeddwn yn gymwys i gyflwyno cais amdanynt, ac roeddwn i\u2019n medru gweld fy hun yn gweithio yn y maes hwn; ro\u2019n i\u2019n hoffi\u2019r syniad o helpu pobl i sicrhau swyddi, ac roedd yr elfen o ddarparu cymorth a chyngor i bobl yn berthnasol i\u2019r radd a astudiais."}]